Ahmad Jazlan Yaakub

YH Dato' Sri Haji Ahmad Jazlan Yaakub (30 Ogos 1964) ialah ahli politik di Malaysia, beliau juga merupakan bekas ahli Dewan Rakyat Malaysia yang mewakili kawasan Parlimen Machang di Kelantan dari 2013 hingga 2022. Beliau telah menyandang kerusi Parlimen Machang selama 2 penggal iaitu 2013-2018 dan 2018-2022 mewakili parti Pertubuhan Kebangsaan Melayu Bersatu (UMNO).
Kini, beliau menjadi Pengerusi Lembaga Penyatuan dan Pemulihan Tanah Persekutuan. Dalam parti, Ahmad Jazlan merupakan Pengerusi Badan Perhubungan UMNO Negeri Kelantan dan Ahli Majlis Kerja Tertinggi UMNO. Ahmad Jazlan juga pernah menjawat jawatan Timbalan Menteri Kemajuan Luar Bandar dan Wilayah (KKLW) dalam Kabinet pada tahun 2015 hingga 2018.
Ahmad Jazlan dilahirkan pada 30 Ogos 1964 di Jelawat, Bachok, Kelantan. Anak kepada Allahyarham Haji Yaakub bin Muhamad dan Allahyarhamah Hajah Fatimah binti Jusoh dan merupakan anak ke tiga daripada 21 adik-beradik, beliau merupakan anak lelaki sulung dalam keluarga yang besar.
Keluarga beliau berpindah ke Machang setelah mengikuti bapa beliau yang berkhidmat sebagai pendidik anak bangsa ketika itu, dan mengambil keputusan untuk terus menetap di Machang setelah bersara. Setelah bersara, bapa beliau memulakan perniagaan yang terlibat dengan jual-beli kereta import terbesar di Kelantan, syarikat pemaju, perladangan dan memiliki hartanah yang diberi sewa kepada penduduk setempat di Machang, Bachok dan Kota Bharu seawal tahun 1980 an.
Ahmad Jazlan turut membantu bapa beliau menguruskan perniagaan seawal usia 18 tahun. Sebagai pendedahan awal, beliau sering ditugaskan untuk ke Jepun dan United Kingdom untuk memilih dan membeli kereta terpakai, dan beliau memilih untuk terus menguruskan perniagaan keluarga bagi membantu adik-adik yang masih di bangku persekolahan setelah bapa beliau meninggal dunia. Beliau turut memikul tanggungjawab sebagai ketua keluarga ketika itu bagi memastikan adik-adiknya tidak ketinggalan di dalam pelajaran.
Ibu beliau merupakan penyeri rumah bagi keluarga besar Allahyarham Haji Yaakub yang hanya menumpukan sepenuh masa untuk menguruskan hal-hal rumah tangga dan membesarkan anak-anak.
Beliau telah mendirikan rumah tangga dengan pasangan Datin Hajjah Wan Norizan binti Wan Ismail dan Datin Hajjah Noorul Ain binti Mohmad Nor dengan dikurniakan seramai 6 cahaya mata; 3 perempuan dan 3 lelaki
Ahmad Jazlan yang memiliki Diploma Keusahawanan (Level 4) dan Diploma Lanjutan Pengurusan Perniagaan sebelum meneruskan pengajian Ijazah Sarjana Pengurusan Perniagaan di University of West Scotland dengan tesis yang bertajuk Strategic Orientation in adopting an open approach to innovation on business performanceː A study on rural development.
Walaupun di peringkat awal beliau tidak meneruskan pengajian demi menjaga adik-adiknya yang masih kecil untuk terus belajar serta menjadi ketua keluarga, beliau amat menitik berat akan hal pendidikan dan percaya hanya pendidikan mampu merubah masa depan seseorang dan akan menjadikan sesebuah negara itu maju. Falsafah hidup beliau antaranya, pendidikan tidak akan terhenti selagi kita bernafas.
Berdasarkan pengalaman dan pengetahuan beliau, Ahmad Jazlan turut menjawat beberapa jawatan penting di dalam pentadbiran kerajaan, antaranya ː
2020 - 2021 Pengerusi, Lembaga Minyak Sawit Malaysia (MPOB)
2015 - 2018 Timbalan Menteri, Kementerian Kemajuan Luar Bandar dan Wilayah (KKLW)
2015 - 2016 Pengerusi, Lembaga Kenaf dan Tembakau Negara (LKTN)
2013 - 2016 Pengerusi, Majlis Sukan Negeri Kelantan (MSN)
2004 - 2007 Presiden, Kelantan FA (KAFA)
Ahmad Jazlan amat dekat dengan masyarakat, beliau turut dilantik oleh pertubuhan-pertubuhan untuk beberapa jawatan antaranya adalah ː
2018 - kini Penolong Kanan Pesuruhjaya Kehormat Jabatan Penjara Malaysia
2017 - kini Penolong Pesuruhjaya Kehormat Jabatan Sukarelawan Malaysia (RELA)
2017 - 2018 Timbalan Menteri Mentor Universiti Malaysia Kelantan (UMK)
2017 - 2018 Timbalan Menteri Mentor Universiti Pendidikan Sultan Idris (UPSI)
2016 - kini Penolong Pesuruhjaya Kehormat Angkatan Pertahanan Awam Malaysia (APM)
2016 - kini Pengerusi Majlis Pembangunan Luar Bandar Parlimen Machang
2008 - kini Pengerusi Majlis Pembangunan Pertanian Parlimen Machang
1996 - 2001 Pengerusi Majlis Sukan Daerah Machang
1996 - 2001 Pengerusi Majlis Belia MAYC Daerah Machang
Beliau mula terlibat di dalam landskap politik Malaysia seawal usia 25 tahun dengan menyertai Pertubuhan Kebangsaan Melayu Bersatu (UMNO) dan mula mendapat kepercayaan di usia 31 tahun di bahagian Machang. Antara jawatan-jawatan yang pernah disandang sejak tahun 1995 sehingga kini adalah ː
2018 - kini Pengerusi, Badan Perhubungan UMNO Negeri Kelantan
2018 - kini Ahli Majlis Kerja Tertinggi (MKT) UMNO Malaysia
2008 - kini Ketua Bahagian, UMNO Bahagian Machang
2014 - 2018 Timbalan Pengerusi, Badan Perhubungan UMNO Negeri Kelantan
2004 - 2008 Pemangku Ketua Bahagian, UMNO Bahagian Machang
2004 - 2004 Timbalan Ketua Bahagian, UMNO Bahagian Machang
1998 - 2001 Timbalan Ketua Pemuda Negeri, Badan Perhubungan UMNO Negeri Kelantan
1997 - 1998 Setiausaha Pemuda Negeri, Badan Perhubungan UMNO Negeri Kelantan
1995 - 2001 Ketua Pemuda Bahagian, UMNO Bahagian Machang
Ahmad Jazlan pernah bertanding pada Pilihan raya umum Malaysia 2008 di DUN Kemuning, Kelantan. Walau bagaimanapun, beliau tewas. Pada Pilihan raya umum Malaysia 2013 pula, beliau telah dipilih bertanding di Parlimen Machang dan menang. Ahmad Jazlan mengekalkan kemenangan di Parlimen yang sama pada Pilihan raya umum Malaysia 2018.
Jazlan telah meletakkan jawatan sebagai Pengerusi Lembaga Minyak Sawit Malaysia (MPOB) pada 6 Januari 2021 atas tanda penarikan sokongan terhadap Perdana Menteri Malaysia, Tan Sri Muhyiddin Yassin atas arahan Pengerusi Barisan Nasional dan Presiden UMNO, Ahmad Zahid Hamidi.